Вопыт работы педагогаў у апорнай школе № 18 Барысава паказвае, што дзеці дзякуючы інклюзіўным працэсам вучацца больш тонка і натуральна ўспрымаць адносіны паміж людзьмі, бачыць іх адрозненні і індывідуальнасць кожнага чалавека, вучацца супрацоўнічаць, спачуваць, радавацца адно за аднаго. Сумеснае навучанне дзяцей спрыяе развіццю сацыяльнай кампетэнтнасці, фарміраванню навыкаў вырашэння канфліктных сітуацый, з’яўленню ўпэўненасці ў сваіх сілах. Талерантнасць, сфарміраваная ў школьныя гады, стане ўмовай паспяховай рэалізацыі духоўнага патэнцыялу дзяцей у будучыні. Праз 10—15 гадоў сённяшнія школьнікі, выхаваныя ва ўмовах інклюзіі, дзякуючы набытым маральным каштоўнасцям паўплываюць на фарміраванне новых узаемаадносін паміж людзьмі ў краіне, такіх узаемаадносін, якія заснаваны на шчырасці і цярплівасці, на прызнанні права кожнага чалавека быць самім сабой.